**HOTUBA YA KAIMU MKURUGENZI MKUU WA MAMLAKA YA AFYA YA MIMEA NA VIUATILIFU TANZANIA PROF. JOSEPH NDUNGURU** **KWENYE HAFLA YA MAKABIDHIANO YA VITENDEA KAZI KUTOKA FAO KWENDA MAMLAKA YA AFYA YA MIMEA NA VIUATILIFU TANZANIA TAREHE 10 OKTOBA 2023 KATIKA VIWANJA VYA TPHPA MAKAO MAKUU, ARUSHA**

**Mheshimiwa Naibu Waziri wa Kilimo, Mh. David Ernest Silinde,**

**Mheshimiwa Katibu Mkuu Wizara ya Kilimo,**

**Mheshimiwa Mkuu wa Mkoa wa Arusha ,**

**Mwenyekiti wa Bodi ya Wakurugenzi ya TPHPA,**

**Mwakilishi wa Jumuiya ya Umoja wa ulaya(EU)**

**Mwakilishi wa Shirika la chakula na Kilimo Duniani (FAO)**

**Msajili wa Hazina,**

**Wajumbe wa Menejimenti ya TPHPA,**

**Kamati ya Ulinzi na usalama Mkoa wa Arusha**

**Viongozi wa chama na Serikali**

**Ndugu Wanahabari,**

**Waheshimiwa wageni waalikwa**

**Mabibi na Mabwana**

**Mh Naibu Waziri,**

Awali ya yote napenda kuchukua fursa hii kumshukuru Mwenyezi Mungu mwingi wa rehema kwa kutuwezesha kukutana hapa siku hii ya Leo.

Aidha napenda kuchukua fursa hii kwa niaba ya wafanyakazi wenzangu wa Mamlaka ya Afya ya Mimea na Viuatilifu Tanzania (TPHPA) nakwa niaba ya Bodi ya Wakurugenzi ya TPHPA kukushukuru Mh. David Ernest Silinde (Mb.) Naibu Waziri wa kilimo, kwa kutupa heshima kubwa kuja kuwa nasi katika tukio hili adhimu la leo. Kwa heshima na taadhima tunapenda kukukaribisha wewe na ugeni wako hapa makao makuu ya TPHPA.

Kwa namna ya pekee tunatoa shukrani zetu za dhati kwa Serikali ya jamhuri ya Muungano wa Tanzania inayoongozwa na Rais wetu mpendwa Mh. Dkt Samia Suluhu Hassan kwa jitiada zake za dhati za kutaka kuleta mageuzi makubwa katika sekta ya kilimo yenye malengo ya kuongeza tija, ajira, kupanua na kuimarisha masoko, kuimarisha hali ya chakula na kuimarisha ushirika. Ili kutimiza adhima hiyo, serikali imeongeza bajeti ya wizara ya kilimo kutoka Tshs Billion 751 (2022/2023) hadi kufikia Billion 970 (2023/2024). Bejeti hiyo imeenda kuboresha miundo mbinu ya umwagiliagi, kuimarisha utafiti na uzalishaji wa mbegu, kutoa ruzuku za pembejeo na kuwawezesha vijana kuingia katika miradi ya kilimo ya BBT.

Vile vile tunamshukuru Mkuu wa Mkoa wa Arusha Mh. John Mongela kwa kuja kuungana nasi katika hafla hii muhimu ya makabidhiano ya vitendea kazi kutoka Shirika la Chakula na kilimo Duniani (FAO) kwenda mamlaka ya afya ya mimea na viuatilifu Tanzania.

**Mh Naibu Waziri**, Mamlaka ya Afya ya Mimea na Viuatilifu Tanzania (TPHPA) imeundwa kwa sheria ya Bunge la Jamhuri Ya Muungano wa Tanzania Namba 4 ya 2020 (Plant Health Act. No. 4) kwa kuunganisha iliyokuwa Taasisi ya Utafiti wa viuatilifu ya Ukanda wa Kitropiki (TPRI) na Kitengo Cha Afya ya Mimea Cha Wizara ya Kilimo (PHS) ili kuweka na mfumo wa pamoja wa kisheria wa usimamizi na udhibiti afya ya mimea, mazao ya mimea na viuatilifu, kukidhi matakwa ya masoko na mikataba ya kimataifa (IPPC) na kuweka Mazingira salama kwa Afya ya binadamu, Wanyama na Mimea kwa kuwa na matumisi sahihi na salama ya viuatilifu nchini.

Majukumu Muhimu ya TPHPA ni:

1. Kuwezesha Masoko ya mimea na mazao ya mimea hapa nchini na kimataifa kwa kufanya pest-risk analysis (PRA).
2. Kufanya ufuatiliaji wa usafi wa mimea na mazao mashambani, ghalani na mipakani (entry and exit points) ili kuzuia kuenea kwa visumbufu
3. Kudhibiti uagizaji, usafirishaji, utengenezaji, usambazaji, uuzaji, na matumizi ya viuatilifu na vifaa vya unyunyiziaji wa viuatilifu ili kuleta tija katika Kilimo.
4. Kulinda afya ya binadamu na mazingira kwa usimamizi endelevu na bora wa viuatilifu na afya ya mimea
5. Kutoa huduma ya utambuzi na uhifadhi wa bioanuai za mimea na vinasaba vya mazao

Katika utekelezaji wa majukumu yake, Mamlaka inafanya kazi kupitia ofisi yake iliyoko makao makuu, kanda saba zilizogawanyika pote nchini Tanzania, na vituo rasmi vya ukaguzi thelathini na sita (36) vinavyojumuisha mipaka ya nchi kavu, bandari na viwanja vya ndege.

**Mh. Naibu Waziri,** baadhi ya mafanikio ya TPHPA ni kama ifuatavyo:

**•** Mamlaka imepata thibati (ISO 17025) ya maabara ya “”Pesticides Formulation” na (Pesticides Residues”). Hivyo matokeo ya uchambuzi wa viuatilifu kwenye maabara hizo kuweza kutambulika kote duniani na hivyo kurahisisha biashara ya mazao na viuatilifu.

* Mamlaka imeweza kusajili jumla ya viuatilifu vipya 602 baada ya kuonesha “efficacy” inayokubalika kwa visumbufu lengwa vya mimea kupitia majaribio ya kina mashambani
* Mamlaka imetoa jumla ya vibali 217 kwa Makampuni yanayojihusisha na Ufukizaji wa Viuatilifu (Fumigation and Pest Control Services) kwenye meli za mizigo, maghala ya kuhifadhi nafaka na majumbani
* Mamlaka imefanya uchambuzi wa sampuli 1950 za viuatilifu. Kati ya hizo, sampuli 1891 (97%) zilikidhi viwango na sampuli 58 (3 %) hazikukidhi. Vile viuatilifu ambavyo havikukidhi ubora hatua stahiki zilichukuliwa0 kwa mujibu wa Sheria.
* Mamlaka imeendelea kutoa huduma ya uchambuzi wa masalia ya viuatilifu katika mazao mbalimbali yakiwemo Parachichi, Tumbaku, mazao ya bustani na Korosho na kuwezesha bishara ya mazao hayo kufanyika. Miaka ya nyuma wafanya biashara walikuwa wanafuata huduma hiyo katika nchi za jirani kwa gharama kubwa.
* Mamlaka kwa kushirikiana na Wizara ya kilimo imefanya uchambuzi wa sampuli za udongo 1,300 kutoka kwenye mashamba ya “Block farming” na matokeo ya uchambuzi huo kutumia kutoa ushauri wa mazao yepi yapandwe mashambani na aina za mbolea za kutumia kwenye mashamba hayo.
* Mamlaka imetoa mafunzo ya matumizi sahihi na salama ya viuatilifu, mabomba ya kunyunyizia na vinyunyizi kwa wakulima na maafisa ugani 1643, na wauzaji 631 wa viuatilifu kutoka maeneo mbalimbali Nchini ili kuongeza ufanisi wa viuatilifu, kulinda afya ya watumiaji wa viuatilifu, walaji, wanyama na mazingira.
* Jumla ya vibali 39,230 vya Usafi wa Mimea vilitolewa na kuwezesha usafirishaji wa mimea, vipando na mazao mbalimbali nje ya nchi.
* Vibali vya Kuingiza Mimea Nchini (Plant Import Permit):jumla ya vibali vya kuingiza mimea Nchini Tanzania yalipokelewa katika na vibali 5201 vilitolewa.
* Mamlaka imekagua uwepo wa visumbufu katika tani 7,719,418.24 za mazao mbalimbali katika vituo vya mipakani, bandari na viwanja vya ndege yaliyosafirishwa nje ya Nchi.
* kiuatilifu aina ya zinc phosphide zilizotumika kudhibiti baa la panya katika eneo la ekari 131,936.0 za mazao mbalimbali katika Mikoa mbalimbali hapa nchini

• Mamlaka imedhibiti ndege aina ya kwelea kwelea milioni 296 kwa kushirikiana na shirika la kudhibiti nzige wa jangwani (DLCO-EA) na kufanikiwa kuokoa tani 1702.3 za mazao ya nafaka (mpunga, mtama na uwele)

* Mamlaka imefanikiwa kukusanya, kutambua na kuhifadhi sampuli kavu 1643 za mimea kwa matumizi ya rejea za utafiti.

• Mamlaka imeweza kukusanya jumla ya sampuli 764 za nasaba za mimea na kuzihifadhi katika Benki ya Mbegu

• TPHPA inaimarisha Kilimo Anga kwa kuongeza idadi ya ndege na sasa mchakato wa ununuzi wa ndege mpya yenye thamani ya Tshs Billion 3, upo katika hatua ya mwisho. Ndege hii inaleta ufaniski katika udhibiti wa nzige na ndege aina ya kwelea kwelea.

**Mh Naibu Waziri**, Mamlaka imeendelea kutumia na kuboresha matumizi ya Tehema kwa kuwezesha huduma mtandao pamoja na mifumo mbalimbali ya utendaji.

mfumo wa utoaji vibali (ATMIS), mfumo wa ukusanyaji mapato (GEPG), mfumo wa malipo serikalini (MUSE), mfumo wa uandaaji na uwasilishwaji wa bajeti (PLANREP), mfumo wa taarifa za Watumishi na mishahara (HCMIS), mfumo wa utoaji taarifa ofisi ya msajili wa hazina (OTRMIS), mfumo wa manunuzi (TANePS)

Aidha, mamlaka inaendelea na kusimika mfumo wa e-office kwa ajili yataarifa na utunzaji wa kumbukumbu na mfumo wa kutunza taarifa na kumbukumbu za maabara (LIMS).Kushirikiana na maofisa wa ugani katika kuwaelimishaa wakulima na kusambaz matokeo ya utafiti

Aidha mafanikio katika ukusanyaji wa maduhuli ya serikali ni kwamba kwa mwaka wa fedha 2023/2024 Mamlaka ilikasimia kukusanya kiasi cha fedha cha Tzs 6,454,437,453 Mapato ya Ndani (Owns Source) na katika kipindi cha miezi miwili tu (July 2023 hadi Septemba 2023) mamlaka imeweza kukusanya kiasi cha Shilingi 6,143,965 337.61 (95.2%) ya makusanyo ya mwaka mzima kutoka kwenye vyanzo vyake mbalimbali vya mapato ya ndani. Hii ni dhahiri kwamba hadi kufikia mwisho wa mwaka wa fedha mamlaka itaweza kukusanya zaidi ya 100% ya makadirio hayo na hivyo kuweza kuongeza kiazi cha gawio lake kwa serikali kuu (15%) (Government Remitance) kutoka TZS 968,165,000.62 tulizotarajia hadi Tshs TZS 3,686,379,202.56 kwa mwaka.

**Mh Naibu Waziri**, leo utashiriki katika tukio hili muhimu la makabidhiano ya vitendea kazi viliyonunuliwa kwa Duniani (FAO) kwenda TPHPA. Vifaa hivi ni sehemu ya utekelezaji wa mradi wa Kuimarisha Huduma za Afya ya Mimea kwa Usalama wa Chakula Tanzania (Strengthening of Plant Health Services Project in Tanzania for Enhanced Food Safety - STREPHIT). Vifaa hivyo ni Pamoja na Magari 7 (Land crusers), Pikipiki 19, ndege nyuki (drones) 20, Vishikwambi (Galaxy Tablets) 41, Min Lab inspection tables 17, friji (under counter lab min refregerators) 17, komputa (Desktop) 34, Wife Routers 17, Ethernet switch 17, na Illuminated magnifier 17 vyenye jumla ya thamani ya EUROS 833,440 saw na Tshs Billion 2.2.

**Mh Naibu Waziri**, vifaa hivi vinaenda kutoa mchango mkubwa sana katika utekelezaji wa majukumu ya mamlaka. Matokeo yake ni pamoja na kuongezeka kwa ufanisi katika shughuli za afya ya mimea na udhibiti wa viuatilifu, kuongezeka kwa uhakika wa chakula na malighafi ya viwanda, kupungua kwa uvamizi wa visumbufu vipya kutokana na kuimarika kwa uchunguzi wa visumbufu (Pest surveillance), kupungua kwa upotevu wa mazao kabla na baada ya kuvuna, kupungua kwa athari hasi kwa mazingira na viumbe wengine zitokanazo na matumizi yasiyosahihi ya viuatilifu na kuongezeka kwa ukusanyaji wa maduhuli ya serikali.

Utekelezaji wa shughuli hizi za Mamlaka unalenga kuongeza tija kwenye mnyororo wa thamani wa mazao na viuatilifu na hatimaye kuinua sekta ya kilimo na uchangiaji wake kwenye pato la Taifa kama ilivyoanishwa kwenye Agenda 10/30 inayolenga kilimo chetu kikue kwa asilimia 10 ifikapo 2030.

**Ndugu Naibu Waziri,**

Katika kuhitimisha Mamlaka inapenda kuchukua fursa hii kutoa shukrani za kipekee kwa Wizara ya Kilimo kwa kuanzisha mradi huu, Washirika wa Maendeleo wa Jumuiya ya Umoja wa Ulaya (EU) kwa kutoa raslimali fedha, vitendea kazi; na kwa Shirika la Chakula na Kilimo Duniani (FAO) kwa uratibu na kutoa utaalam kwa Taifa letu kupitia mradi huu. Tunaomba wawakilishi waliopo hapa watufikishie salamu hizo kwa viongozi katika Makao Makuu ya Washirika wetu hawa. Nasi tunaahidi, kupitia mradi huu, kwamba tunakwenda kufanya mabadiliko makubwa katika Mamlaka na hivyo kuleta mapinduzi makubwa katika sekta ya kilimo, hususan kupitia kuwezesha biashara ya mazao ya kilimo kwenye masoko ya kitaifa na kimataifa. Ni wazi kwamba mradi huu umekuja kwa muda na wakati muafaka ambao ulikuwa unahitajika sana ili kuinua ufanisi wa Mamlaka katika kutekeleza shughuli zake, ustawi na maendeleo ya wakulimana ukuaji wa pato la Taifa linalotokana na kilimo.

**Ndugu Naibu Waziri ;**

Baada ya kusema haya, kwa niaba ya Menejimenti ya Mamlaka na Bodi ya Wakurugenzi ya Mamlaka, napenda kuchukua fursa hii kuwashukuruni sana na Ahsanteni sana kwa kunisikiliza.